

בס"ד

בס"ד

פרשת ראה, תשפ"א, מספר 1430

**על החובה 'וְהָלַכְתָּ בִּדְרָכָיו' (דב' כח:ט)**

**אלישי בן יצחק**

בין ענייני הפרשה מקופל הציווי: "אַחֲרֵי ה' אֱ-לֹהֵיכֶם תֵּלֵכוּ וְאֹתוֹ תִירָאוּ וְאֶת מִצְוֹתָיו תִּשְׁמֹרוּ וּבְקֹלוֹ תִשְׁמָעוּ וְאֹתוֹ תַעֲבֹדוּ וּבוֹ תִדְבָּקוּן" (דב' יג:ה). בפשטות, פסוק זה מטיל את החובה ללכת בדרכי הא-ל, עיקרון שנשנה עוד מספר פעמים בספר דברים. הראשון מובא בפרשת "עקב" בציווי: "וְעַתָּה יִשְׂרָאֵל מָה ה' אֱ‑לֹהֶיךָ שֹׁאֵל מֵעִמָּךְ כִּי אִם לְיִרְאָה אֶת ה' אֱ-לֹהֶיךָ לָלֶכֶת בְּכָל דְּרָכָיו וּלְאַהֲבָה אֹתוֹ וְלַעֲבֹד אֶת ה' אֱ-לֹהֶיךָ בְּכָל לְבָבְךָ וּבְכָל נַפְשֶׁךָ" (דב' י:יב). המופע השני נמצא אף הוא בפרשת "עקב": "כִּי אִם שָׁמֹר תִּשְׁמְרוּן אֶת כָּל הַמִּצְוָה הַזֹּאת אֲשֶׁר אָנֹכִי מְצַוֶּה אֶתְכֶם לַעֲשֹׂתָהּ לְאַהֲבָה אֶת ה' אֱ-לֹהֵיכֶם לָלֶכֶת בְּכָל דְּרָכָיו וּלְדָבְקָה בוֹ" (דב' יא:כב). מופע שלישי נמצא בפרשת הברכות והקללות, המפורטת בפרשת "כי תבוא": "יְקִימְךָ ה' לוֹ לְעַם קָדוֹשׁ כַּאֲשֶׁר נִשְׁבַּע לָךְ כִּי תִשְׁמֹר אֶת מִצְוֹת ה' אֱ-לֹהֶיךָ וְהָלַכְתָּ בִּדְרָכָיו" (דב' כח:ט).

מוני המצוות הכלילו עקרון זה בתוך מניין המצוות. כך למשל קובע הרמב"ם בספר המצוות:[[1]](#footnote-1) "היא שצוונו להדמות בו יתעלה כפי היכולת, והוא אמרו 'וְהָלַכְתָּ בִּדְרָכָיו' (דב' כח:ט)". דברים דומים אנו מוצאים גם ב"ספר החינוך":[[2]](#footnote-2)

**שנצטוינו** לעשות כל מעשינו בדרך הישר והטוב בכל כחנו, ולהטות כל דברינו אשר בינינו ובין זולתנו על דרך החסד והרחמים, כאשר ידענו מתורתנו שזהו דרך השם וזה חפצו מבריותיו, למען יזכו לטובו כי חפץ חסד הוא, ועל זה נאמר "וְהָלַכְתָּ בִּדְרָכָיו" (שם:שם).[[3]](#footnote-3)

ר' משה קורדובירו, בספרו **תומר דבורה,** פותח בקביעה:[[4]](#footnote-4)

האדם ראוי שידמה לקונו ואז יהיה בסוד הצורה העליונה צלם ודמות, שאלו ידמה בגופו ולא בפעולות הרי הוא מכזיב הצורה, ויאמרו עליו צורה נאה ומעשים כעורים, שהרי עיקר הצלם והדמות העליון הן פעולותיו.

השאלה שראויה לבחינה היא, מה משמעות הדרישה ללכת בדרכי הא-ל. כדי להשיב עליה ניתן להבחין במספר גישות: הראשונה מקופלת בדרשתו המפורסמת של ר' חמא בר חנינא, שבאמצעותה ר' חמא מנסה ליצוק תוכן ומשמעות לדרישה המובאת בפסוק להלך אחר הא-ל. מהי אותה דרישה וכיצד יש ליישמה הלכה למעשה, וכך מצינו:[[5]](#footnote-5)

אמר רבי חמא בר חנינא מאי דכתיב "אַחֲרֵי ה' אֱ-לֹהֵיכֶם תֵּלֵכוּ", וכי אפשר לו לאדם להלך אחר השכינה, והלא כבר נאמר "כִּי ה' אֱ-לֹהֶיךָ אֵשׁ אֹכְלָה הוּא" (דב' ד:כד), אלא להלך אחר מידותיו של הקדוש ברוך הוא; [מה] הקדוש ברוך הוא הלביש ערומים שנאמר: "וַיַּעַשׂ ה' אֱ‑לֹהִים לְאָדָם וּלְאִשְׁתּוֹ כָּתְנוֹת עוֹר וַיַּלְבִּשֵׁם" (בר' ג:כא), אף אתה הלבש ערומים; הקדוש ברוך הוא ביקר חולים, דכתיב: "וַיֵּרָא אֵלָיו ה'" (בר' יח:א) – אף אתה בקר חולים; הקדוש ברוך הוא ניחם אבלים, דכתיב: "וַיְהִי אַחֲרֵי מוֹת אַבְרָהָם וַיְבָרֶךְ אֱ-לֹהִים אֶת יִצְחָק בְּנוֹ" (בר' כה:יא), אף אתה נחם אבלים; הקדוש ברוך הוא קבר מתים, דכתיב: "וַיִּקְבֹּר אֹתוֹ בַגַּי" (דב' לד:ו) – אף אתה קבור מתים.

את גישת המדרש מאמץ גם רש"י, שמסביר את הביטוי בפסוק "וּבוֹ תִדְבָּקוּן" בהתאם למדרש, וכך לשונו:[[6]](#footnote-6) "הדבק בדרכיו, גמול חסדים, קבור מתים, בקר חולים, כמו שעשה הקב"ה".

דיוק מעניין מבקש לדייק ולחדד רבינו בחיי באומרו:[[7]](#footnote-7)

"אַחֲרֵי ה' אֱ-לֹהֵיכֶם תֵּלֵכוּ" – אחרי מידותיו... והלכתה בדרכיו, ואותו תיראו, מלחקור עניינו מצד עצמותו אלא מצד פעולותיו... שרצה לומר ההדמות בפעולותיו הטובות והמדות הנכבדות שיתואר בהם הא-ל יתעלה על צד המשל, יתעלה על כל עילוי רב.

הרמב"ן משמיענו שמצווה זו מקפלת בתוכה פרק חשוב בעבודה התמידית של האדם. לפי דבריו, תכלית המצווה של 'והלכת בדרכיו' היא לעסוק בשרטוט גבולות הנורמה, החוק וההלכה המתפתחת על ידי האדם. במיוחד, מקום יישום החוק מוביל לצמתים מרכזיים בחייו של אדם. מצבים אלו תובעים מהאדם להכריע כיצד עליו לנהוג. ההכרעה יכולה להיות אוטונומית של האדם עצמו, ולעיתים תגולגל ההכרעה לפתחו של בעל סמכות, רב פוסק הלכה, שופט או מנהיג. על פי רוב, ההכרעה במצבים מעין אלו, תתיישב עם לשון החוק או עם פרשנות חוק, אלא שהכרעה זו גם אם תהיה תוצר מתבקש של החוק, יישומה בפועל יהיה מעוות, או יוביל לתוצאה קיצונית כזו שלא תתיישב עם השכל הישר או עם הסברה.

וכך הרמב"ן כותב:[[8]](#footnote-8) "היא מצוה שנלך אחר עצתו **וממנו לבדו** נדרוש כל נעלם ונשאל כל עתיד". כלומר, התשובות לשאלות העומדות לפתחו של אדם צריכות להיות מוכרעות, בין היתר, תוך ניסיון לאתר את הנקודה הא-לוהית, את אבן הראשה המרכזית שבכוחה להחזיק את הקשת כולה. הדרך לתוצאות טובות, כאשר האדם נבוך, מובאת בנוסחה שמציע רבינו בחיי:[[9]](#footnote-9) "והלכת בדרכיו, ואותו תיראו, מלחקור עניינו מצד עצמותו, אלא מצד פעולותיו". כלומר, על האדם מוטלת האחריות לברר את הצופן הא-לוהי דרך ההתבוננות בפעולותיו של א-לוהים.

אם ישאל השואל, הרי מדובר במלאכה מורכבת, שספק אם האדם יוכל להכריע בה? לכן אבן עזרא מוסיף ומשמיענו:[[10]](#footnote-10) "שתעשו על פי יכולתכם כמעשיו, ותרדפו אחרי נתיבותיו". כלומר, שרטוט הגבולות של פעולת הא-ל היא פונקציה של יכולת האדם בהתאם למעשיו, למעמדו או דרגתו. הוא יכול לבחור לעשות מעשה או לדחות פעולה מסוימת.

גישה אחרת אנו מוצאים אצל הרמב"ם, שהבין את מצוות 'והלכת בדרכיו' ככזו התובעת מהאדם את הבחירה בדרך הממוצעת, זו המאזנת בין שתי הקצוות.[[11]](#footnote-11) וכך מורה לנו הרמב"ם בהלכות דעות:[[12]](#footnote-12)

ומצווין אנו ללכת בדרכים האלו הבינונים, והם הדרכים הטובים והישרים שנאמר 'וְהָלַכְתָּ בִּדְרָכָי'" (דב' כח:ט). כך למדו בפירוש מצוה זו מה הוא נקרא חנון אף אתה היה חנון מה הוא נקרא רחום אף אתה היה רחום. מה הוא נקרא קדוש אף אתה היה קדוש, ועל דרך זו קראו הנביאים לא-ל בכל אותן הכנויין "ארך אפים ורב חסד", "צדיק וישר", "תמים", "גיבור וחזק" וכיוצא בהן, להודיע שהן דרכים טובים וישרים וחייב אדם להנהיג עצמו בהן ולהדמות אליו כפי כוחו.[[13]](#footnote-13)

במורה נבוכים, כאשר הרמב"ם מבקש לתאר את השלמות האנושית, הוא כותב:[[14]](#footnote-14)

השלמות האנושית האמיתית והיא השגת המעלות השכליות, כלומר תפיסת מושכלות המלמדים דעות אמיתיים במטפיסיקה... הנביאים הבהירו לנו... שהשלמות שיש להתפאר בה ולבקש אותה היא ידיעתו יתעלה שהיא הידיעה האמיתית.

ר' משה קורדובירו מנסה ליצוק תוכן מעשי בחובה לדבוק בדרכי הא-ל וללכת בדרכיו. הוא קובע בספרו "תומר דבורה":[[15]](#footnote-15)

לפיכך ראוי שידמה אל פעולות הכתר שהן שלוש עשרה מדות של רחמים עליונות ורמוזות בסוד הפסוקים: "מִי אֵ-ל כָּמוֹךָ נֹשֵׂא עָוֺן וְעֹבֵר עַל פֶּשַׁע לִשְׁאֵרִית נַחֲלָתוֹ לֹא הֶחֱזִיק לָעַד אַפּוֹ כִּי חָפֵץ חֶסֶד הוּא. יָשׁוּב יְרַחֲמֵנוּ יִכְבֹּשׁ עֲוֺנֹתֵינוּ וְתַשְׁלִיךְ בִּמְצֻלוֹת יָם כָּל חַטֹּאותָם. תִּתֵּן אֱמֶת לְיַעֲקֹב חֶסֶד לְאַבְרָהָם אֲשֶׁר נִשְׁבַּעְתָּ לַאֲבֹתֵינוּ מִימֵי קֶדֶם" (מי' ז:יח-כ).

אלא שכאן עולה שאלה נוספת; מה טיבה של הדרישה ללכת בדרכי הא-ל, הרי לשם מה ניתנו המצוות? עיקרן של אלו בשכלול האדם; המצוות הן בבחינת 'אָנֹכִי ה' אֱ-לֹהֶיךָ' (שמ' כ:ב). בניסיון להבין את משמעות המילה 'אָנֹכִי' למד המדרש:[[16]](#footnote-16) "אנכי לשון נוטריקון הוא, אנא נפשי כתבית יהבית (=אני, האל, נפשי כתבתי ונתתי)". אם כך, מה תכליתה של המצווה ללכת בדרכי הא-ל?

בניסיון נוסף להשיב על שאלה זו, אבקש לפנות למקור אחר בדברי חז"ל, מפורסם אף הוא, ועוסק במעמדו של החוטא. וכך הוא לשון המדרש:[[17]](#footnote-17)

שאלו לחוכמה החוטא מהו עונשו, אמרה להם: "חַטָּאִים תְּרַדֵּף רָעָה" (מש' יג:כא).

שאלו לנבואה החוטא מהו עונשו, אמרה להם: "הַנֶּפֶשׁ הַחֹטֵאת הִיא תָמוּת" (יח' יח:ד).

שאלו לתורה חוטא מה עונשו, אמרה להם: יביא אשם ויתכפר לו.

שאלו להקב"ה החוטא מהו עונשו, אמר להם: יעשה תשובה ויתכפר לו, הדא היא דכתיב: "טוֹב וְיָשָׁר ה".[[18]](#footnote-18)

ממדרש זה עולה כי התורה והקב"ה הן שתי ישויות נפרדות, נבדלות זו מזו, וכל אחת מהן היא בעלת עמדה שונה ביחס לשאלת על מעמדו של החוטא. יתרה מזו, מלשון המדרש עולה בבירור מדרג שבראשו ניצב הא-ל, ומתחתיו נמצאת התורה.

אם נשוב לשאלתנו, מדוע יש מקום לצוות על ההליכה בדרכי הא-ל בנוסף לציווי על קיום המצוות, ניתן להשיב ולומר, שאין בתורה די. שכן, אדם יכול לעשות מצוות ולקיים את דברי התורה, ועדיין להיחשב כלשונו של הרמב"ן "נבל ברשות התורה".[[19]](#footnote-19) במילים אחרות, הציות לחוק בצורה עיוורת או אבסולוטית יכול להוביל לתוצאות שאינן צודקות, למצבי אבסורד ולמעשים שאולי הם במסגרת הדין, החוק וההלכה, אך מהבחינה הפרקטית הם בגדר "חסיד שוטה".[[20]](#footnote-20) לכן באה המצווה של "והלכת בדרכיו"; להפנות את תשומת ליבו של האדם לחובה לשוב ולבחון את מעשיו בכל פעם מחדש, ולוודא שפעולתו במעשה המסוים אינה בבחינת "מצוות אנשים מלומדה", אלא היא אכן הדרך הנכונה.

בהתאם להגדרה שהניח דוד המלך בספר תהלים: "צַדִּיק ה' בְּכָל דְּרָכָיו וְחָסִיד בְּכָל מַעֲשָׂיו" (תה' קמה:יז), הרי שעל האדם לבחון אם מעשיו בכל מקרה ומקרה מגיעים למעלת "צדיק", והאם בכל פעולה ופעולה הוא בגדר "חסיד".

**דף שבועי, גיליון 1430, ראה, תשפ"א**

הדף השבועי מופץ בסיוע קרן הנשיא

לתורה ולמדע, ומופיע גם באתר המידע של אוניברסיטת בר-אילן בכתובת:

<http://www1.biu.ac.il/parasha2>

כתובת דוא"ל של הדף: [dafshv@mail.biu.ac.il](mailto:dafshv@mail.biu.ac.il)

ניתן לפנות לכתובת זו ולקבל את הדף מדי שבוע בדוא"ל.

https://www.peacerun.org/static/media/uploads/global/frontpageimages/facebook.png [הדף השבועי - אוניברסיטת בר אילן](https://www.facebook.com/DafShevui/?hc_ref=SEARCH&fref=nf)

יש לשמור על קדושת העלון

**עורך: ד"ר צבי שמעון**

**עורכת לשון: רחל הכהן שיף**

1. \*והעו"ד אלישי בן יצחק מרצה במרכז האקדמי שערי ומדע ומשפט, ובעלים של משרד עורכי דין.

   רמב"ם ספר המצוות, מצוות עשה ח. [↑](#footnote-ref-1)
2. **ספר החינוך** מצוה תריא. [↑](#footnote-ref-2)
3. ראו גם: **ספר מצוות גדול,** עשה ז. [↑](#footnote-ref-3)
4. **תומר דבורה,** פרק א. [↑](#footnote-ref-4)
5. בבלי, סוטה יד ע"א. **ילקוט שמעוני** תורה, דברים רמז תתפו. [↑](#footnote-ref-5)
6. **רש"י** על דב' יג:ה. [↑](#footnote-ref-6)
7. **רבינו בחיי** על דב' שם. [↑](#footnote-ref-7)
8. **רמב"ן**, שם. [↑](#footnote-ref-8)
9. **רבינו בחיי**,שם. [↑](#footnote-ref-9)
10. **אבן עזרא**, שם. [↑](#footnote-ref-10)
11. על הדרך הממוצעת ראו: אלישי בן-יצחק, על הדרך הממוצעת, **דף שבועי** לפרשת שמיני תשפ"א, גיליון מס' 1413. [↑](#footnote-ref-11)
12. **משנה תורה**, הלכות דעות, א, ה-ו. [↑](#footnote-ref-12)
13. תפיסה זו מאומצת גם **בספר החינוך**, מצוה תריא: "ענינה הוא דרך כלל שיבחר לו האדם בכל עניניו ובכל מעשיו – בין באכילה בין בשתיה, בין במשא ומתן בין בדברי תורה, בין בתפלה בין בשיחה ובכל דבר – הדרך הטובה והממצעת, ולא יתרחק אל הקצוות לעולם". [↑](#footnote-ref-13)
14. **מורה נבוכים,** חלק שלישי, פרק נד. [↑](#footnote-ref-14)
15. **תומר דבורה,** פרק א. [↑](#footnote-ref-15)
16. **פסיקתא דרב כהנא** (מנדלבוים) פיסקא יב - בחדש השלישי. [↑](#footnote-ref-16)
17. **פסיקתא דרב כהנא** (מנדלבוים) פיסקא כד – שובה. [↑](#footnote-ref-17)
18. במדרש זה מופיע במספר מקומות. בחלק מהמקומות חסרה הפנייה לתורה, והפנייה היא רק לחוכמה, לנבואה ולקב"ה. כך למשל בירושלמי, מכות פרק ב הלכה ו. [↑](#footnote-ref-18)
19. **רמב"ן** וי' יט:ב. [↑](#footnote-ref-19)
20. לדיון בשאלת מהו חסיד שוטה, ראו: בבלי, סוטה כ ע"א. [↑](#footnote-ref-20)